LidanRubinov/Halacha-QA huggingface dataset:
שאלה: שאלות על פורים: 1. שמעתי דעה שכל דיני "הנוסע מעיר לכרך" שייכים רק לגבי מי שגר ב2 מקומות (כגון בן ישיבה בי-ם שהוריו מת"א) ולא לגבי הנוסע סתם ממקום למקום. האם כך ההלכה? 2. ב"מקראי קודש" מופיע שנהגו כבר לשלוח מיני מתיקה כמשלוח מנות. האם חבילת ופלים נחשבת מנה, או שצריך לפחות משלוח אחד עם 2 מנות של אוכל ממש? 3. האם לכתחילה צריך לשים משקה (יין) במשלוח מנות?
תשובה: 1. נושא זה של פרוז בן יומו ומוקף בן יומו מסובך מאוד. יתכן שיש גם דעה כזאת. 2. ופלות נחשבות לדבר אחד יש להוסיף מנה נוספת ע"מ לקיים משלוח מנות. 3. אין צורך לשלוח דווקא יין.
שאלה: קריאת המגילה מתוך מגילה שלו: מי שיש בידו מגילה כשרה ויודע לקרוא, האם עדיף שיקרא מלה במלה עם הש"צ ויברך בעצמו, או שישמע בשתיקה ולא יברך בעצמו?
תשובה: אדם יוצא בקריאת הקורא מדין שומע כעונה ואינו חייב לחזור מילה במילה עם הש"ץ, אם כי יש בכך מעלה יתרה, אלא שהדבר עלול להפריע לשומעים אחרים.
שאלה: שתיית מים באמצע קריאת המגילה: השנה אני אקרא את המגילה בע"ה. האם אני יכול לברך "שהכל" על מים לפני שאני מתחיל, ולשתות מים באמצע הקריאה? האם זה נחשב כ"הפסק" באמצע הקריאה?
תשובה: מותר לשתות מים לפני הקריאה אולם לא באמצע הקריאה.
שאלה: צביעת שיער בפורים: הרב כתב שמותר לצבוע זמנית את השיער. האם זה מתאים לאוירת הישיבה, זה לא דומה לאנשים שאינם שומרים תורה ומצוות?
תשובה: ראש הישיבה קובע את אוירת הישיבה.
שאלה: "מקח טעות" בקניית דיסק?: קניתי דיסק שבו היו כ- 24 שירים, ולתומי חשבתי שהשירים מלאים, כ- 4 דקות לשיר בממוצע. אך כששמעתי אותו גיליתי שמדובר בביצוע חוזר של שירים של הזמר וזמרים אחרים, והשירים מקוצרים מאוד, כ- 2 דקות לשיר, הבעיה שלא כתוב בשום מקום שהשירים מקוצרים. שיר אחד לדוג הוא של הזמר עצמו, ובדיסק הקודם שהוציא השיר הרבה יותר ארוך. ואמנם אפשר לטעון שהייתי צריך לראות שמדובר בשירים אחרים, אבל מאיפה אני אמור לדעת, אם אני חדש בענייני מוסיקה? המקובל הוא שכאשר אני קונה דיסק יש בו שירים מלאים, ואם יש אוסף, אז לענ"ד צריך לכתוב את זה על הדיסק, ואם זה יבריח קונים, זה לא אמור להיות בעיה שלי. האם יש כאן מקח טעות?
תשובה: בעניינים כגון אלו הקריטריון שקובע הוא מה מקובל בעולם. כלומר, יש דברים שאין צריך לומר אותם והם ידועים ומפורסמים, ומי שלא יודע אותם זה רק באשמתו והוא אינו יכול לטעון 'לא ידעתי'. אך יש דברים שהם לא כל כך ברורים, ואותם אכן צריך לפרש. לענייננו, מתוך דבריך הבנתי שהשירים לא נקטעו באמצעם, אלא הם שלמים אך מקוצרים. כפי מה שיצא לי לברר, מקובל לעשות דיסקים מעין אלו, לפעמים הזמר עצמו עושה כך פרסום (כמו demo של משחקי מחשב) כדי לעודד קונים לקנות את הדיסק השלם. לפעמים חברות הקלטה יוצרות אוספים מעין אלו ועוד. לכן, אינך יכול לטעון שאינך מבין במוסיקה וכו', שכל עוד שהדברים מקובלים ומפורסמים, וכך הינם, אין זו טענה. להיפך הטענה היא כלפיך מדוע לא שאלת את המוכר לפני שקנית? בפרט שאינך מבין במוסיקה. בנוסף, הרי כידוע שמספר השירים בדיסק נע בין 10 ל- 15 שירים (ולא 24???), כך שניכר שאין זה דיסק סטנדרטי של שירים. כמו כן, בדיסקים סטנדרטיים מקובל לכתוב מאחור את שמות השירים ואורך כל אחד ואחד, כך שמיד צריך לחשוד (גם מי שאינו מכיר את הדיסק המקורי של הזמר) בדיסק כזה שהוא אינו הדיסק הידוע של הזמר. למותר לציין, אילו היית שואל והמוכר היה אומר שזהו הדיסק הסטנדרטי השלם של הזמר ובהסתמך על דבריו היית קונה, בזה זהו מקח טעות. כמו כן, אם השירים היו קטועים באמצעם, זה לא מקובל וזהו מקח טעות. הרב אשר חג'בי.
שאלה: דמוגרפיה כשיקול הלכתי: בהנחה שאכן ישנה בעיה כזו והיא אמיתית ולא קנטרנית: האם שיקול דמוגרפי המוכיח על פי נתונים שתוך מספר שנים לא יהיה רוב יהודי בארץ, יכול להיות שיקול הלכתי לסוגיות שונות, או אפילו לשליטה ריבונית באזורים שונים בא"י (לאו דווקא ביש"ע)? באותו עניין האם יכול להיות שלטון ריבוני על א"י כאשר בפועל אין רוב יהודי?
תשובה: מבחינת ההלכה חייבים שלטון יהודי בארץ ישראל, וצריך לחזק את "זכות השיבה" לערבים, שיחזרו אל ארצות מוצאם. כמובן, לא נזרוק אותם החוצה כמו שזרקו את תושבי גוש-קטיף, אלא נעזור להם לעבור, אפילו אם זה יהיה כרוך בהוצאה כלכלית למדינה. אין מקום הלכתי לריבונות אחרת על ארץ-ישראל, עם-ישראל הוא השולט היחידי על שטחי הארץ. כך צריך להיות אם המדינה היא מדינה יהודית.
שאלה: האם כדאי לגור ליד ההורים אחרי החתונה?: בע"ה אני עוד 3 שבועות מתחתנת, הנושא המרכזי שעולה הוא איפה נגור. אני ובן זוגי מאוד רוצים לגור בבני ברק, אך ההורים שלי מתנגדים בכל תוקף, הם רוצים שאני יגור לידם או בכל אזור אחר במרכז חוץ מבני ברק. הם גם אמרו שבמידה ונגור בב"ב, הם לא יבואו לבקר אותי ושאני אשכח מהם, אני ובן זוגי מאוד מפחדים שבמידה ונגור קרוב להורים שלי הם יתערבו בחיי הזוגיות שלנו, אמא שלי אומרת שהיא רוצה שאני אגור לידה בכדי לעזור לנו בקניות, שכ"ד וכו, מה לעשות?
תשובה: אם יש לכם חשש שההורים יתערבו יותר מדי בחיי הזוגיות. עדיף שתגורו רחוק מהם לפחות בתקופה הראשונה של הנשואין. לאחר שנתיים של נשואים תוכלו לשקול שוב האם לעבור לגור קרוב אליהם.
שאלה: עזרה לנכה בשבת: אני עובד כמלווה לנכה על כיסא גלגלים. האדון משותק מבית החזה ומטה ומצריך עזרה שלי בקימה מהמיטה, במקלחת ובשירותים, וגם צריך להביא לו את הכדורים. העבודה מצריכה ממני להגיע גם בשבת. אין אפשרות להגיע ברגל זה די רחוק (20 ק"מ), ואני גם צריך להיות בשעה מוקדמת 7:00 בבוקר. האם המקרה שלי דומה לאחות ומותר לנסוע בשבת?
תשובה: אם אין מישהו שיכול למלא את מקומך בשבת, ומדבריך נשמע שהוא יכול להגיע למצב של פיקוח-נפש לולא עזרתך, מותר לך לנסוע לשם ברכב, אבל בדרך חזור ינהג גוי. ולכתחילה רצוי שגם בדרך לשם ינהג גוי.
שאלה: סגולות בהפרשת חלה: אנחנו קבוצת נשים 43 (כמנין" חלה") שמפרישות חלה מדי יום שישי ובעת הפרשת החלה אנחנו מתפללות לרפואת חולים, למציאת זיווג, להריון תקין וכו, ובעת הפרשת החלה אנחנו מזכירות את שם האדם שזקוק לישועה. לאחרונה נשאלנו מה המקור לסגולה של התפילה בזמן הפרשת חלה וכן מה המקור שדוקא 43 נשים מפרישות כסגולה לאותו נזקק. שאלתי היא א. האם יש מקור לסגולה והאם יש מקור למס הנשים. אם אומנם יש מקור לשאלותי אודה לכב הרב אם יציין את המקור או המקורות?
תשובה: לא ידוע לי על מקור הסגולה של תפילה בעת הפרשת חלה, אולם ידוע שתפילתם של נשים חשובה מאוד בעיניו של הבורא וראיה לכך מתפילתה של רחל אמנו שנענתה בהבטחה לגאולת ישראל מפי הקב"ה, וכן בתפילת חנה שממנה לומדת הגמרא הלכות תפילה. ואולי כיוון שנזכר בגמרא שישנם שלוש מצוות שבהן נשים עדיפות מהאנשים ובהן הפרשת חלה והדלקת נרות, ישנה סגולה לתפילת נשים בעת קיום מצוות אלו. מה עוד שאמרו ח כי כל העושה מצווה אחת קונה לו פרקליט אחד. עוד ידוע כי כאשר מצוה נעשית ע"י רבים סגולתה ומעלתה חשובים בהרבה מאותה מצווה הנעשית ע"י יחיד. כך כתב רש"י בפירושו בפרשת בחוקותי שאינו דומה מועטין העושים את התורה למרובים העושים את התורה. ועל מצוה זו, מצות חלה, כתבו הפוסקים שיש רמז בגמטריא 43, כי כתבו לשער את העיסה החייבת בחלה בנפח של 43 ביצים. אולי בזה יש קצת רמז ל-43 נשים המקיימות מצוה זו.
שאלה: ברכת כדורי פלאפל: מה מברכים על כדורי פלאפל? לכאורה, צריך לברך "בורא פרי האדמה" שהרי מדובר בחומוס, אבל זה לא ניכר.
תשובה: מכיוון שאם נפרק את הכדור פלאפל נגלה את הגרגירים של החומוס הטחון, הרי שמברכים על זה "בורא פרי האדמה". אבל סלט חומוס לא ניכר כלל שזה מחומוס, ומברך "שהכל".
שאלה: הבחירות הקרובות: עפ"י מה שהרב כותב שאין לבחור במי שאולי ילך נגד התורה, איך יכול להיות שהרב תומך באיחוד והרי ראיתי את המצע שלהם והוא כולל אוטונומיה לערביי יש"ע? וכן למה להצביע בכלל בבחירות, זה יועיל במשהו?
תשובה: אני לא בקיא במצע של האיחוד הלאומי, אבל אם זה אכן כתוב, ודאי שזה לא ר. אנו לא מצביעים בשביל לתת לפלסטינאים מדינה עצמאית בשטחי ארץ-ישראל. כל אחד יבחר במפלגה שנראית לו כמתאימה ביותר להנהיג את המדינה בדרך התורה, וגם אם אין מפלגה שתעשה זאת במאת האחוזים, יש לבחור ברע במיעוטו. ומי שאינו רוצה להצביע, שידע שבזה הוא מסייע לעוברים על התורה להתחזק, והוא נותן כוח לאויבי התורה.
שאלה: איך מסירים את התואר "רב"?: באילו תנאים ובעקבות אילו מעשים מותר ואפילו צריך להסיר את התואר "רב" מתלמיד חכם?
תשובה: זו שאלה כבדת משקל. אם רב לא הולך בדרך התורה ופוסק נגד ההלכה, הרי שצריך להסיר ממנו את התואר "רב". ומי שמחליט על כך הם רבנים אחרים, ולא כל אדם פשוט. כמו שבכל תחום יש ועדה אתית שבודקת את התנהגות בעלי התואר, כך צריך להיות גם ברבנות. וכמו שכל פרופסור או בעל תואר אחר שסרח, מורידים לו את התואר והסמכות, כך צריך להיות גם ברבנות.
שאלה: שתית מים בעת קריאת המגילה: בעל קורא הרוצה לשתות מים בשעת קריאת המגילה (כדי שגרונו לא יהיה ניחר) האם מותר לו לעשות כך (ויברך על מים לפני הקריאה וישתה קצת). לכאורה זוהי הפסקה לצורך הקריאה עצמה, האם יש בכך בעיה?
תשובה: אם הדבר אינו הכרחי - אסור, הן משום כבוד הציבור, והן מפני שיש בכך הפסק מסוים, ואף שבדיעבד הפסק אינו פוסל, מכל מקום לכתחילה אין להפסיק בעת קריאת המגילה בדברים אחרים. אבל אם הדבר הכרחי, ובלא זאת יקשה על הקורא להמשיך בקריאתו, יתנצל לפני הציבור על שהוא יאלץ אולי להפסיק בשתייה באמצע, יברך לפני הקריאה בשקט שהכל, ואם בתוך הקריאה ירגיש שהוא מוכרח לשתות מעט, יפסיק וישתה.
שאלה: זמן אמירת שיר השירים: האם צריך לומר את שיר השירים סמוך לתפילת מנחה או שאפשר להקדים את אמירתה כמה שעות קודם כניסת השבת?
תשובה: לכתחילה ראוי לומר את שיר השירים לפני מנחה בערב שבת כי בה יש התעוררות אהבה בין הקב"ה ישראל, בדומה להתעוררות הקדושה של השבת כבר בערב שבת. היות וקדושת השבת מתחילה להאיר מחצות היום ביום שישי ואז אין לומר תחנונים וצידוק הדין אפשר לומר את שיר השירים אחרי חצות היום, ואולם ברור שככל שאמירתה קרובה יותר לכניסת השבת יש עדיפות לאומרה בשעה זו.
שאלה: חולה שעלול להדביק: האם כדאי ללכת לתפילה במנין כאשר אני חולה, ובידוע שאני עלול להדביק אנשים אחרים, או שראוי להתפלל ביחידות?
תשובה: תתפלל בבית.
שאלה: עינוי דין בתורה?: אדם שגנב ונתחייב בבית דין לשלם לנגנב סכום מסויים, לאחר מכן הוא רצח (לפני ששילם את הסכום שהוא צריך לשלם) ודנו אותו למוות ואין לו יורשים. אם האדם יעבוד 7 שנים בשביל להחזיר את הכסף זה יהיה עינוי הדין, ואם יהרגו אותו, האדם שנגנב לא יקבל את הכסף בחזרה מה עושים במצב כזה?
תשובה: גם ללא קשר לעניין של עינוי דין, כגון קודם שנגמר הדין, אין אנו מתחשבים בחובותיו של אדם לאחרים, ואם מותו יגרום הפסד לאחרים, אלא בית דין מצווין לבער את הרע מקרב ישראל, ואם נגמר דינו של אדם למיתה ממיתין אותו כדינו. ואפילו אם הוא עבד עברי שיש לו חיוב ושעבוד לאדונו, וכן אם הוא בעל אשה שיש לו חיוב לזון את אשתו ובניו, אם הוא עשה מעשה שמתחייב בו מיתה הרי מלבד מעשה העבירה עצמו, הוא גורם לכך שלא יוכל לקיים את חובותיו האחרים לחברה (וכן לעצמו). בכבוד רב, הרב יוסף ללום.
שאלה: אשכנזי שמתפלל בהברה ספרדית: 1. אשכנזי שמתפלל בהברה ספרדית (וסבו התפלל בהברה אשכנזית), האם צריך לחזור להתפלל בהברה אשכנזית? 2. במידה וצריך לחזור במקרה הנ"ל, האם הדין ישתנה אם סבו לא התפלל בהברה אשכנזית?
תשובה: תמשיך להתפלל בהברה בה התרגלת להתפלל עד כה.
שאלה: נוסח ברכת שהכל - המשך: א. הרב ענה בתשובה שבענין הניקוד של מילת "נהיה" בברכת שהכל יש שתי דעות וכל אחד ינהג לפי הבנתו, לכן רציתי לשאול איך הרב נוהג. ב. בערוך השולחן (סימן ר"ד סעיף א) מצאתי רק את הדעה שאומרת שצריך לומר בסגול תחת היו"ד, ואדרבה שם הוא כותב שיש לברך בסגול ולא בקמץ. האם הרב יכול להפנות לסימן שבו מובאת הדעה השניה?
תשובה: א. אני נוהג לומר "נהיה" בסגול. ב. הדעה השניה מובאת ב"משנה-ברורה" שבאותו סימן.
שאלה: אמירת תהילים לעילוי נשמה: אם אני אומר פרק תהילים לרפואת אדם, לא נשאר לי בשמים זכות על פרק התהילים הזה, וגם אם אני מקדיש את הזכות שיש לי בעקבות מצווה שעשיתי, לי לא נשאר כלום, האם אני מקבל שכר כאילו עזרתי לאותו אדם, האם יש הבדל בין ל"רפואת" לבין ל"עילוי נשמת"?
תשובה: המטרה באמירת תהילים לעילוי נשמה היא לרומם את כל הבריאה, ומתוך כך גם מתעלה הנשמה של הנפטר. כמובן, שאין אדם מאבד את זכותו הפרטית, אלא רק מזכה את כל העולם.
שאלה: איך מכוונים פירושי המילים: אם אני יודע שב"ברוך שם כבוד מלכותו לעולם ועד" אני צריך לכוון על גילוי כבוד ד בעולם, איך אני מכוון, האם אני אומר לעצמי את זה בראש, או בקול בזמן שאני אומר "ברוך שם כבוד.", איך מכוונים כוונה מסוימת בזמן התפילה?
תשובה: מספיק לחשוב על משמעות המילים.
שאלה: יחס לכתבים רפורמיים: הייתי במקום בו מפרסמים מקומות לימוד אקדמאים, ונתקלתי בפרוספקט של קולג רפורמי המציע לבוא וללמוד רבנות רפורמית כולל "סמיכה לרבנות מתקדמת". כיצד יש לנהוג בחוברת זו?
תשובה: תזרוק אותה לפח.
שאלה: הבנת משמעות טקס הקידושין: אני עומדת בפני נישואין וחשוב לי מאוד להבין את משמעות הטקס. אשמח אם תוכל להסביר לי את משמעות שבע הברכות הנאמרות בטקס החופה, ואת הפירוש של כל אחת מהן?
תשובה: וברכת ד' כדאי לפנות לארגון צהר העוסק בענייני החופה והם יוכלו להעביר אליך פרושים ופרטים החסרים לך. כתובת האתר: חג כשר ושמח הרב יהודה הלוי עמיחי
שאלה: פורים בקרית ארבע: מדוע בקרית ארבע חוגגים פורים יומים, הרי זה סמוך ונראה לספק (חברון נחשבת לספק מוקפת חומה משום שהיא עיר מקלט)? מ"מ הבנתי שהדבר היחיד שכולם מקפידים זה קריאת המגילה, ואילו משלוח מנות ומתנות לאביונים רק המהדרים מקפידים, ולא ברורה לי ההבחנה בדין זה.
תשובה: הרדב"ז פסק שבחברון יש לנהוג פורים רק ביום יד באדר, משום שחברון היתה עיר מקלט, וגם אם היתה לה חומה בימות יהושע בן-נון, הרי שחומתה עומדת להיסתר. הסיבה לכך היא שלפי דעת התוספות, לעיר מקלט אסור שתהיה חומה, על-מנת שלרוצח בשגגה תהיה אפשרות להכנס לעיר במהירות ובלי עיכובים. לעומתו, מספר החיד"א (בברכי-יוסף) שנהגו בחברון משנים קדמניות לחגוג את פורים יומיים, מפני שיש ספק בדין הזה של התוספות. בספר "אגרת הפורים השנית" נכתב, שכל עיר שעושים בה פורים יומיים מספק, העיקר זה היום הראשון, ולכן צריך לקרוא את המגילה בשני הימים, אבל שאר מצוות הפורים עושים ביום השני בצורה מינימלית. ולקריית-ארבע עירוב משותף עם חברון, והן נחשבות כעיר אחת לענין זה.
שאלה: פרסום מסיבה מעורבת בבשבע: רציתי לשאול את כבוד הרב איך יתכן שבמשך 3 שבועות בעתון בשבע שהרב אמון עליו וכמובן ששומעים לעצתו יכולים לפרסם מודעה על מסיבת פורים בעלת אופי חילוני במיוחד וירוד עד מאד שכמובן מעורבת, ובנוסף עוד הגדילו השבת לעשות וכתבו שהיא מיועדת לציבור הדתי, ורציתי לשאול איך זה מסתדר עם דברי הרב לפני מספר שבועות בחוברת שהוציא שצריך להשתדל להשתלט על מוקדי הכח ובפרט התקשורת וכל זה איננו שווה כאשר גם התקשורת שלנו מזוהמת בעבור בצע כסף. צר לי על חריפות הדברים אך הדברים נכתבים מתוך כאב לאור העובדה שזה מספר שנים הנני נמנה על קוראי העיתון ולכן לאחר הפרסום הראשון נמנעתי מלכתוב כיוון שהייתי משוכנע שנפלה טעות ואף אחד לא שם לב אבל לאחר 3 שבועות לא יכולתי לשקוט.
תשובה: אינני יודע על איזה פרסום מדובר. ואם אכן מדובר במסיבה שאינה כשרה, אין לפרסמה, וכך היו עושים אילו ידעו. בנוסף לכך, לא כתבתי בחוברת "שצריך להשתדל להשתלט על מוקדי הכח ובפרט התקשורת". ומדוע הינך מצטט בשמי דברים שלא כתבתי?.
שאלה: המתה על ידי דו תחמוצת הפחמן: אני סטודנטית במעבדה באוניברסיטה בה אנו מבצעים ניסויים בעכברים. לצורך כך עלינו להמית את העכברים והדבר נעשה ע"י גז דו תחמוצת הפחמן. האם דרך זו היא מקובלת לעניין צער בעלי חיים ואם לא מהי האלטרנטיבה המקובלת על ההלכה?
תשובה: נפסק בשולחן-ערוך (אבן-העזר, סוף סימן ה) שכל מה שלתועלת האדם, אין בו משום צער בעלי-חיים. זו גם הסיבה שמותר לרתום שור או חמור למשא, אף-על-פי שזהו צער בעלי-חיים.
שאלה: כשרות מאכלים מזיקים - המשך: הרב ענה שמכיוון שהרבנים לא מבינים - עליהם להסתמך על משרד הבריאות. קשה לי על התשובה הזאת, כי באינטרנט יש עשרות אתרים שמתארים את הנזק של התוספים הללו כטטראזין וכו'. כמו כן אותם התוספים שמשרד הבריאות בארץ מתיר את השימוש בהם - אסורים ע י משרדי בריאות בארצות אחרות שיש להם תקציבי מחקר גדולים בהרבה?
תשובה: איננו יכולים לקבוע דברים כאלו מתוך מאמרים באינטרנט, או מתוך תקנות של מדינות אחרות.
שאלה: שירות לאומי - לעשות?: ברצוני לבקש מכבוד הרב שיסביר לי מדוע כן חשוב שירות לאומי.? במה זה תורם.? כמה שנים ממליץ הרב לעשות.? ובאיזה תחום ממש צריכים עזרה.?
תשובה: לא אוכל להסביר מדוע חשוב ללכת לשרות לאומי. כי אני סבור כי מי ששואפת להנשא מוקדם ורוצה להנשא לבן ישיבה מוטב שתלך ללמוד מיד אחר התיכון, על מנת שתספיק להתקדם בלימודים בטרם חתונה. וזה יקל מאד על השנים הראשונות של הנשואים. את השרות לעם אפשר לדחות לאחר הלימודים אם עד אז היא לא תתחתן. ואם היא כן תתחתן אזי המשפחה התורנית שהיא תבנה ותגדל את ילדיה לתורה ותסייע לבעלה לעלות בתורה ואחר כך לחנך ולהאיר את אורה של תורה בכל מקום שהמשפחה תמצא זו תרומה גדולה יותר מהשרות הלאומי. בשרות הלאומי יש עודף גדול של בנות ומי שיש לה כח להמשיך ללמוד מיד לאחר התיכון אני ממליץ לה לעשות זאת.
שאלה: מגע בלימוד מקצועות הבריאות: אני לומדת פיזיותרפיה, ובלימודים המעשיים אנו מתאמנים אחד על השני. כשיש צורך, הבנות הדתיות מתאמנות זו על זו מאחורי וילון. דורשים מאיתנו להתאמן גם על גברים. העבודה תדרוש טיפול בגברים, וכיוון שמבנה גופם ומימדיהם שונים דורשים מאיתנו להתאמן גם על גברים. נתונים חשובים אחרים: - לא מדובר בטכניקות כמו עיסוי, אלא טכניקות אבחון וטיפול אחרות. - עד כה (שנה וחצי) לא הכריחו אותנו להתאמן על בנים. - הבנים בכיתה יודעים שאסור להם לגעת בנו. עם זאת, יש לי חשש שתרגול עליהם יגרום להם להבין שזה לא כ"כ נורא. לאור כל הנתונים הנ"ל, האם מותר לי להתאמן עליהם? אם כן - באלו תנאים?
תשובה: יש לנו ויכוח נוקב עם המוסדות בשאלה זו. לדעתנו גם בעבודה המעשית אחרי גמר הלימודים בנות תטפלנה רק בבנות, ובנים רק בבנים, וממילא אין צורך שכל אחד יתאמן על גופו של מין אחר. תנסו לדרוש זאת.
שאלה: הנ"ך אמת מוחלטת או סברא?: למדתי במגילה דף ז. לגבי פרכות למימרות שניסו להגיד שהמגילה נאמרה ברוח הקודש,- סברא הוא דלא הוה איניש דחשיב למלכא כוותיה. כלומר לא בטוח שהמגילה נאמרה ברוח הקודש כיון שיכול להיות שזוהי סברא של מי שכתב את המגילה. ואני שואל איך זה יכול להיות הרי אנחנו מסתמכים על הנ"ך בעניים עצומות ובטוחים שהם אמת לאמיתה ללא כל ערעור ואי אפשר לחלוק עליהם. ולא שישנה אפשרות שאדם כתב את הכתבים האלה מסברתו, שכמובן בסברות אפשר לחלוק. אז איך הגמ מעלה את האפשרות הזאת שכותב המגילה כתב את זה מסברתו?
תשובה: הדיון בסוגיא הוא מה המקור במגילה עצמה שהיא נאמרה ברוח הקודש, ועל כך אומרת הגמרא אם באת להוכיח מהפסוק ויאמר המן בליבו מכאן אין הוכחה. אך אין הכוונה שבגלל שמכאן אין הוכחה יש לנו ספק אם נאמרה ברוח הקודש. כי זה ברור לחכמים שהיא מכתבי הקודש הדיון הוא האם יש לזה גם רמז מפורש במגילה.
שאלה: קניין ע"י חופה וקידושין: רציתי ללמוד על נושא החתונה לפי המסורת היהודית ומהות הקניין בהליך זה. מה משמעות המושג "בעל" בהקשר זה?
תשובה: נושא החתונה הוא עניין רחב וחשוב מכדי לבארו בקצרה כאן, ניתן ללמוד על כך מספרים רבים. באופן כללי יש שני שלבים, השלב הראשון הוא ה'קידושין' שהוא מעשה הקניין כפי הנהוג על ידי טבעת (או כל שווה כסף), ומשמעות קניין זה הוא שהאיש מייחד את האשה לו לאשה, ומאותו רגע היא נקראת 'אשת איש' (לכל דיני התורה השייכים לכך), ומותרת רק לאיש זה לחיי אישות, ונאסרת לכל שאר העולם. וזהו פירוש לשון קידושין שמקודשת ומיוחדת לאיש זה בלבד לחיי אישות, והוא נקרא בעלה בהקשר זה. השלב השני הוא הנישואין והוא גמר הקידושין בפועל, שהאשה נכנסת לבית האיש לשם נישואין. בחתונה מעשה זה נעשה על ידי החופה ששם מברכים גם את ברכות הנישואין, ונוהגים גם בפריסת ההינומא על פני הכלה, ויש נוהגים גם ב'חדר ייחוד' אחר כך. בכבוד רב, הרב יוסף ללום.
שאלה: נדרים על פעולות?: נאמר לי שאם נדרתי נדר על פעולה מסויימת, שלא אעשה כך וכך, הנדר לא תקף. כיוון שנדר זה לא על פעולות אלא על עצמים?
תשובה: מכיוון שרבו פרטי דיני נדרים, ומאידך אתה לא פירטת בפנינו כיצד נדרת (באיזה לשון) ומה אמרת, נאמר רק מס' כללים להלכה ולא למעשה. מהתורה נדר צריך לחול על דבר מסויים ולא על פעולה. כגון: אם אמר 'קונם (לשון נדר) שאני הולך בשבילך' אין הנדר חל (כיוון שהוא התייחס לפעולת ההליכה). אך אם אמר 'קונם רגלי מלילך בשבילך' הנדר חל. בכל אופן מדרבנן גם נדר על פעולה חל, וצריך התרה (גמ' נדרים טו. שו"ע יו"ד סי' רי"ג סע"א). בנוסף לכך, בנדרים שנוגעים למצוות וכדו' יש כללים אחרים. לכן למעשה עליך למורה הוראה ולפרט בפניו את שאלתך המפורטת. בכבוד רב הרב יהודה אודסר.
שאלה: צלמת וידאו באירועים: אני צלמת וידאו. האם מותר לי לצלם גם בצד של הגברים, כמובן בעמידה מהצד ולא באופן בולט. וגם אם זה לא ראוי, האם בכל זאת יהיה אפשר במקרה שהזוג לא יכול להרשות לעצמו להביא צלמים יקרים או צלם וצלמת, האם צלמת לגברים ולנשים עדיפה על צלם לגברים ולנשים?
תשובה: עדיף שיהיה צלם לגברים וצלמת לנשים. אבל אם זה אינו אפשרי, אפשר שתהיה צלמת לאירוע שתצלם גם את הגברים וגם את הנשים, והצלמת תעמוד בצד בצורה צנועה.
שאלה: עבודת ה  מתוך כפייתיות: יש לי בעיה של כפייתיות (אובססיה) של חזרה על מילים בתפילה, ועוד המון תופעות הן בחיי המעשה והן בחיי הקודש, רציתי לדעת אם יש איזה היתר ל"הקלות" בנושא זה?
תשובה: פנה לפסיכולוג, ויש להתייעץ עם רב באשר למילוי הוראותיו של הפסיכולוג.
שאלה: חייבים לכבד בכל מקרה?: לאשה אחת עם ילדים, היה ויכוח קטן עם אחותה, והאחות השפיעה על האמא, והיא מאז מקללת אותה, וכשהיא באה לבקרה בבית - החולים היא מפנה לה עורף, וכל מה שהיא עושה כדי שהאמא שלה תאהוב אותה לא מצליח. האם היא חיבת לכבד את האמא שלה, או לא?
תשובה: אם האמא אינה שמחה שהבת באה לבקרה הבת לא צריכה לבקר אותה. ואם האמא כועסת עליה בכל פעם שהבת באה ואין לה דרך לסלק את הכעס מוטב שלא תבקר אותה כלל.
שאלה: לא יודעים אצל מי נשברו המשקפיים?: בקשר לטענת ברי ושמא, מה נפסק להלכה, אם יש שני אנשים, אחד טוען בברי, ואחד טוען בשמא, הברי גובר על השמא, או שלא?, אם התשובה היא שברי גובר, אז למה א"א לומר שטענת השמא היא מיגו, שהרי הטוען היה יכול לפטור את עצמו בטענת ברי! המקרה המקורי:בשיעור בפורים, ילד אחד הסתכל מהחלון, ואז ילד שהיה בתוך הכיתה, בשיעור, לקח לו את המשקפיים, וענד אותם. אותו אחד שלקחו לו את המשקפיים מכיר אותי טוב, וביקש ממני שאני אבקש מאותו אחד שלקח את המשקפיים שיחזיר לו (אני מכיר את שני הצדדים). ביקשתי ממנו, ובאמת הוא נתן לי. כשהוא עונד את המשקפיים, הוא מגלה שחסרה עדשה. אותו אחד שלקח טוען שבטוח אצלו זה לא נשבר, ואני לא בטוח (לא הסתכלתי על המשקפיים לפני שנתתי לו אותם). לדעתי אם זה היה נשבר אצלי הייתי שם לב. העדשה לא נמצאה. מה הדין? יש שינוי בדין אם אותו ילד שלקח את המשקפיים ידוע כשקרן או שלא? (לפני כמה שבועות היה לו עוד מקרה, שהוא רב עם ילד אחר ושבר גם לו את המשקפיים). מה הדין אם ידוע שהוא ישר, ומה הדין אם ידוע שהוא רמאי?
תשובה: א. באופן כללי פוסקים שברי לא עדיף משמא, כלטוען שמא יש חזקה או שהוא מוחזק. לשאלתך מדוע לא נאמר שלשמא יש מיגו שהיה טוען ברי, בכל אופן מיגו רק מחזק את טענת השמא ולעולם היא תשאר שמא, ואם נפסוק שברי עדיף, אם כן גם בשמא כזה הוא יהיה עדיף. ויש עוד מה לפלפל בעניין זה אבל אין כאן המקום להאריך בזה. ב. היות הבחור הגונב רגיל במעשים מעין אלו אינה משנה את הדין, מפני שאיננו אומרים לעולם שאם אדם מרמה במעשה אחד בודאי שרימה בשני. יכול להיות לכך משמעות אולי בבית דין שהדיינים יחקרו יותר לעמוד על אמיתת הדין. ג. לעצם המקרה, מתוך הדברים שכתבת קשה בדיוק להבין את כל הפרטים בדיוק, ויש בכמה פרטים הבדלים להלכה. כיון שמדובר בסכום כסף גדול מומלץ שלא לנסות לפתור את הסכסוך בעצמכם וכך להגרר לעימותים בין החברים, אלא לגשת לאחד מרבניכם שיישב את העניין. הרב חננאל פאטשינו.
שאלה: זמן ברכת "על המחייה": מה הזמן שמותר לחכות מסוף אכילה של מאכל שברכתו האחרונה היא "על המחייה", ועדיין יהיה מותר לברך?
תשובה: השאלה היא שאלה עקרונית, מהו הזמן בו אפשר לברך ברכה אחרונה לאחר האכילה. הכלל הוא שאם הוא שבע מאותה אכילה, הוא יכול לברך אפילו אם עבר זמן רב. אבל אם הוא כבר לא רעב, אזי בתוך 72 דקות הוא יכול לברך ברכה אחרונה, ולאחר 72 דקות אינו יכול לברך יותר.
שאלה: בנות בפינויים - שינוי דעת הרב?: בענין המצאות בנות בפינויים ראיתי שהרב שינה את דעתו: ראיתי תשובה של הרב מלפני שנתיים (י תמוז תשס"ד) שבה הרב קורא לבנות להגיע לפינוי מאחזים, ואח"כ בחסימות כבישים הרב כתב שלא ישתתפו מחשש לצניעות. ולאחרונה ראיתי שהרב כתב גם פה באתר וגם בחוברת "קומי אורי" "שהמאבק על ארץ ישראל אינו דוחה צניעות". לגופו של ענין לכאורה הבת לא עוברת שום איסור אלא המפנים? ולא יתכן שבעקבות אלימות השוטרים אנו לא ניאבק כמו שצריך להאבק על ארץ ישראל?
תשובה: השאלה נכונה, אלא שהמציאות השתנתה. פעם היה יחס של כבוד גם בפינויים, אבל היום הם מתנהגים כמו ברברים, ולכן נראה לי שיאבקו בדרך אחרת שלא כוללת עימות פיזי. על המלחמה המוזכרת בתורה כתוב "ולא יראה בך ערות דבר, ושב מאחריך." צריך שהמאבק יהיה בקדושה "והיה מחניך קדוש".
שאלה: שירת נשים באינטרנט: ישנו אתר יצירה יהודית הקרוי "ביכורים", שנותן במה למשוררים ולסופרים. לאחרונה, הוספה אפשרות להוסיף אף שירה של ממש, ולא רק על הכתוב. ברצוני לשאול, האם לבת מותר להקליט עצמה ולהעלות את שירתה באינטרנט -מבחינה צניעותית. אוסיף ואציין כי באתר זה, ישנו סימן מיוחד המראה לפני השמיעה של השיר כי מדובר בשירת אישה, כך שגבר יוכל להמנע מלשמוע?
תשובה: אם תמונתה לא תיראה - מותר.
שאלה: ברכה אחרי קריאת מגילה: אישה שקוראת מגילה במניין נשים, האם מברכות אחרי הקריאה?
תשובה: נשים לא מברכות ברכה זו, אף אם יש מנין נשים.
שאלה: נוסח ברכת מעין שלוש: כאשר אומרים אחרונה על המחיה ועל הכלכלה, האם במזונות שאני יודעת עליהם בברור שהם גדלו מא"י עלי לברך "על מחיתה ועל כלכלתה", ומה הדין במזונות שאני לא יודעת איפה הם גדלו (לא כתוב על האריזה)?
תשובה: ח תיקנו סיום מיוחד בברכת "מעין שלוש" רק לאוכל פירות של ארץ-ישראל או שותה מיין המיוצר בארץ-ישראל. אין סיום מיוחד למי שאכל מחמשת מיני דגן של ארץ-ישראל. מסביר הנצי"ב מוולוז'ין בספרו "מרומי שדה" (עמ"ס ברכות) שלפירות ארץ-ישראל יש טעם מיוחד, וזה מורגש דוקא בפירות העץ ובגפן, לכן תיקנו להם סיום מיוחד בברכת "מעין שלוש". אבל לדגן שבארץ ישראל אין טעם מיוחד על-פני דגנים הגדלים בארצות אחרות, ולכן לא תיקנו סיום מיוחד לאוכל מאכל מחמשת מיני דגן שגדלו בארץ-ישראל.
שאלה: השפעה חיצונית: אחי בן שנתיים ו-9 חודשים והוא משופע מאחיותיו החילניות שנמצאות רוב הזמן בבית ואני לא. זה מקשה עלי לחנכו למצוות בגלל שיש חיוב להתחיל לחנכו. מה לעשות כשיש השפעה כזו?
תשובה: עדיין אחיך צעיר ולא הגיע לחינוך ישיר. וכעת החינוך העיקרי הוא על ידי דוגמא אישית. וככל שאת תתנהגי בצורה נכונה ביראת שמים ומידות טובות כך הוא יושפע לטובה ממך. ואם את תיהי קרובה אליו וטובה אליו הוא יושפע ממך.
שאלה: איך לא מוציאים דיבה על הארץ?: אני נוסעת בניסן ל-5 ימים לשוויץ על מנת לגייס כספים עבור אירגון לנכים בישראל מן הקהילה היהודית השוויצרית. ואני כבר כמה ימים מתחבטת האם יש דרך מצד אחד לפרוש את הקשיים של הנכים בארץ ובכלל, המחסור של עזרה כלכלית-חברתית מהמדינה ומצד שני לא להוציא דיבה רעה על הארץ, אשמח לקבל הנחיות.
תשובה: שאלתך נכונה, כי אכן צריך להזהר שלא להוציא דיבת הארץ והמדינה. אך את יכולה להסביר שכיוון שהמדינה קולטת עליה ומתמודדת עם אויבים מסביב, אין לה היכולת להענות לכל הבעיות, ולכן העם היהודי בעולם נקרא לסייע ואת עוסקת בבעית הנכים. כיון שאין לך כונה לבקר את המדינה ואת הארץ, אין בזה צד של הוצאת דיבה.
שאלה: כולל טיפים?: אני נהג מונית ואמור להתחלק עם בעל הבית חצי בחצי בהכנסות, האם זה כולל טיפים?
תשובה: מתוך הבנת השאלה, נראה שאתה שוכר את המונית תמורת ת חצי מההכנסות. וכיון שה"טיפ" ניתן לך תמורת האדיבות, או השירות המיוחד שאתה נתתה לנוסעים ולא תמורת הנסיעה (שעליה שילמו לך בנפרד), נראה שאין ה"טיפ" נכלל בהכנסות והוא כולו שלך. מסקנה: במקרה זה נראה שה"טיפ" כולו שלך,ואינך צריך לחלוק בו עם בעל המונית. בכבוד רב, הרב יהודה אודסר.